Papersnake/gushiwen huggingface dataset:
题王宗伯赠常太学帷幄节侠奇游册
张嗣纲（明代）

怜君节侠亦奇哉，且喜公孙阁正开。汗漫一身长去国，逍遥万正且衔杯。

扶危已展聊城策，作赋堪怜邺下才。行矣自珍还自爱，黄金目下满燕台。
药名离合四时四首 其一
孔平仲（宋代）

草满南园绿，青青复间红。花开不择地，锦绣径相通。
和刘郎中伤鄂姬
白居易（唐代）

不独君嗟我亦嗟，西风北雪杀南花。

不知月夜魂归处，鹦鹉洲头第几家。
古意集古句
王世贞（明代）

年时二七犹未笄，芙蓉如面柳如眉。十五嫁为卢家妇，暗开脂粉弄花枝。

儿家夫婿多轻薄，妾心无趣坐伤离。红绽樱桃含白雪，为君起唱长相思。

不知贫贱令人老，慎莫富贵忘我为。
贡院落成郡庠诸生毕集因作诗以勉之
吴芾（宋代）

多士如林古豫章，不应较艺寓僧房。
一朝尽辟荆榛地，万础俄新翰墨场。
文笔要同孤塔耸，词源宜与两湖长。
会看从此飞鸣去，九万鹏程未易量。
访题表兄王藻渭上别业
郑谷（唐代）

桑林摇落渭川西，蓼水瀰瀰接稻泥。幽槛静来渔唱远，

暝天寒极雁行低。浊醪最称看山醉，冷句偏宜选竹题。

中表人稀离乱后，花时莫惜重相携。
庚戌北归湖南道中呈同舟邱培之先生
韩超（清代）

白波渺无际，一舸任东西。风饱孤帆重，江宽远郭低。

泽鸿余败堵，戎马听征鼙。起共刘生舞，声声午夜鸡。
题平陆县亭
顾非熊（唐代）

孤亭临峭岸，别有远泉来。山与中条合，河逢一曲回。

夜声多雁过，晚色乱云开。却自求僮仆，淹留莫谩催。
偶书
李洪（宋代）

世事悠悠莫问天，一觞且醉酒中贤。
阶前落叶无人扫，满院芭蕉听雨眠。
妾薄命六首
林景熙（宋代）

国难义当驰，送君远行役。
黎明别江郊，更上北山脊。
江云妾眼迷，江风妾衣坼。
魂去形独留，兀然化为石。
化石君徜知，勿复念衾席。
愿持如石心，为国作坚壁。
辋川集。柳浪
王维（唐代）

分行接绮树，倒影入清漪。不学御沟上，春风伤别离。
登东山寺
杨振世（清代）

信步东山上，凭高眺远村。云连奔峡口，烟合被荆门。

北涧归青鸟，南湖漾白蘋。疏钟林外出，幽响答清猿。
忘归亭
楼钥（宋代）

一峰凛凛插烟霏，谁筑新亭占石矶。
标榜未应专一壑，此山何处不忘归。
奉和松轩公子敬受鞍马鹰鹘之赐
唐之淳（明代）

沙塞得风霜，王庭被宠光。锦韝鹰眼疾，玉勒马蹄香。

搏击当思奋，驱驰未可忘。恩荣有如此，知尔继岐阳。
送张无梦归天台
李建中（宋代）

紫殿谒宸极，赤城归旧山。
气清玄鹤下，语淡白云间。
路入翠微外，岩栖瀑布间。
何当一携手，相与语灵关。
须菩提赞
李之仪（宋代）

敷座而坐，如日初晓。护念付属，一时俱了。非此老人，其谁能表。

漫自形容，本无欠少。
游稚周和余韵见示复答之
曾丰（宋代）

韦布穷无滥，轩裳贵莫淫。
一家兄弟学，千古圣贤心。
去道不能寸，持身肯枉寻。
它年凤鸣处，百鸟定皆瘖。
偈颂一百一十七首
释绍昙（宋代）

十二峰前傀儡棚，尽由行主线抽牵。
编排科段元新旧，歌舞秋风乐管筵。
湖上迟魏大未至见寄 其一
胡思敬（清代）

万种伤心事，伤心祇在心。解人惟见汝，避禄早归林。

但倚书为命，宁愁突不黔。他年徵野史，应向鲁溪寻。
和沾上人韵
卫宗武（宋代）

易地开山辟广居，静中妙趣契真如。自怜至老无闻达，抛却儒书读化书。
山居四卉 鸡冠
李纲（宋代）

昂然璀璨绕阶除，端似群雄领众雏。只有一冠无别德，谁云鲁国固多儒。
陈伯量挽诗二首 其二
曹彦约（宋代）

我晚惭初学，公才又壮年。同盟觉山寺，共饮玉溪泉。

薄宦身常隔，高怀骨易仙。伤心风作恶，不助过湖船。
偈颂一百零二首
释绍昙（宋代）

西子湖边泛渺茫，一堤寒绿看垂杨。
谁知业债难逃避，开眼堂堂入镬汤。
宫词 其三十四
赵佶（宋代）

平明初起九重关，望处楼台紫翠间。蕊绶华绅簪玉笋，裘衣传引太师班。
闲中戏书
陆游（宋代）

少年拜舞缀庭绅，曾见中天日月新。
金印终归妄校尉，白头仍月斥仙人。
修营香火三生愿，收拾风波九死身。
岂但渔樵与争席，海边沤鸟亦相亲。
与高氏子
杨尚书（宋代）

十数年来聋耳聩，可将社酒便能翳。
一心更顾清盲了，免见豪家小马儿。
次韵元舆十绝 答省师诗卷
郭祥正（宋代）

手携诗卷屡相过，要把青铜垢尽磨。言说从来无实义，更寻佳句欲如何。
河洛篇督学滕公夜邀斋中谈道命赋
胡应麟（明代）

茫茫太始谁开辟，耿耿元精贯三极。自从河洛生图书，中华首三文明迹。

羲皇手抉天地心，罗列八卦标乾坤。轩农尧舜复继出，垂衣万古开人文。

夏商体格多浑噩，遗风未散鸿蒙朴。成周一代首尚文，纬地经天传制作。

纷纷侯国隳王纲，宣尼崛起称素王。七十二表擅灵异，骖逐五帝驰三皇。

神游岱宗憩梁父，下瞰日月相吞吐。三千弟子咸抠趋，从此儒冠盛东鲁。

穷年赞易评羲周，诗书礼乐勤删脩。至今大盗屏不发，凛凛鈇钺严春秋。

渊舆资禀实玄奥，独冠诸生闻至道。惟时游夏得精华，散入南方布文教。

游梁崛起孟氏贤，乘车列鼎何翩翩。公孙万章不足数，岩岩气象谁其传。

荀卿议论本该博，时乖废死兰陵郭。后来蜀国空草玄，白首苍黄坠高阁。

河汾自是王佐才，曳裾献策窥蓬莱。昌黎夙负斗山望，路途二鸟重低徊。

千年至道转寥落，重见周程起濂洛。紫阳之巅异人出，一扫蓁芜继绝学。

我明设教崇成均，十三学政分儒臣。七经训诂行海宇，彷佛云汉垂星辰。

关中江右两督学，景明献吉真间作。才名气节天下传，渺渺斯文未有托。

武夷之山何嶙峋，丹梯百尺连高旻。我师笃生任斯道，挽回一发伸千钧。

周情孔思实天纵，玉质金相本梁栋。年少亲承明主知，时来却为苍生用。

三吴才士集如云，帝遣真儒下汉庭。伏生晁错岂知道，丁宽孟喜空谈经。

一麾暂驻吴山麓，已见清风走南服。坐席江声走具区，褰帷海色明天目。

鲁国生徒遍品题，当筵彩笔飘虹霓。漫拟真人过函谷，共看夫子在关西。

王良造父本精识，雷焕张华渺难及。台上俄看万马空，狱中解使双龙出。

麟符绣钺行高秋，追步琬琰披琳球。纵横礼乐三千士，缥缈弦歌十二州。

弦歌礼乐连薇省，片善微长劳接引。百川齐赴沧海流，抔土同登太行岭。

泗水尼山迹未湮，升堂入室多奇珍。西施尚作浣纱女，和氐犹为抱璞人。

马卿自昔工铅椠，终军意气空凌乱。照乘连城世所希，夜光明月谁能辨。

葱葱紫气绕三台，遥见徵书落上台。更闻黄阁收桃李，会看青衿出草莱。
仲冬九日还可庵谒墓遂入都
洪咨夔（宋代）

未放梅梢一个春，枇杷花已玉嶙峋。
霜靴带取苔痕去，应被孤猿野鹤嗔。
潇湘八景 其八 江天暮雪
文徵明（明代）

密雪洒空江，云冥天浩浩。宁知风浪高，但道渔蓑好。
赠道友
陆游（宋代）

凡骨已蜕身自轻，勃落叶上行无声。
华阴市楼醉舞罢，却上莲峰看月明。
题庙池上新创瀛红舞绡亭
袁说友（宋代）

高青远绿映回塘，菡萏菰蒲细细凉。
蘸水瀛红罗袜渡，舞霓绡翠绮襦香。
琼珠碎落风前雨，兰櫂夷犹月下觞。
老帅如何太风味，两年池上送残阳。
自祁
吕本中（宋代）

雨歇路逾滑，山空鸟不飞。却思无事日，骑马踏泥归。
清风峡
孙先振（清代）

一磴盘旋入翠微，晚来烟霭合雰霏。四山风雨龙初出，百尺松杉鹳独飞。

幽谷稍闻樵唱发，中峰时见寺僧归。药苗新长黄精盛，拟办长镵与短衣。
句 其一
方维（宋代）

青胆雄于金斗大，赤心坚比铁山高。
徐浩谢赐书帖赞
岳珂（宋代）

南阳素书，浩之素珍。
而本朝观浩之书，又皆以为绝伦。
今视诸贤之跋，凡十有三人。
岁月几何，又不能仿佛其清尘。
书意日新，而迹日陈。
白首之攻，庶几信今。
源山主求赞顶相
释如净（宋代）

个是净慈毛和尚，口言祸福有定当。
逐日随缘去赴斋，是谓两脚功德藏。
雕装千佛，右砌两廊。
判断一切魍魉鬼，主管五百罗汉堂。
至於修桥造路，与夫浴主街坊。
闻一切善事如蝇见血，闻一切恶事似蟹落汤。
有时随搂搜，若万回老子懽喜。
有时放歇蹶，若布袋和尚颠狂。
得一文钱不曾落地，合十爪掌常乃谢天。
只一味朴直，无些子壒尘。
所以打动好事檀那，画出这般面觜。
且道如何比拟，八月十五中夜凉，
一轮月照西湖水。
郑州
孙山（宋代）

南北更无三座寺，东西只有一条街。
四时八节无筵席，半夜三更有界牌。
和虑可庵悲秋十首
何梦桂（宋代）

秋风来高楼，楼上栋云飞。
登楼杳西望，阴阻天云垂。
天阔渺无极，游子去不归。
不归在何许，意采南山芝。
卧病读韦苏州诗呈无咎
张耒（宋代）

闲官无吏课，未午省中归。
端居属微疾，偃卧度秋辉。
书帙纷几属，减谷亦清羸。
庭花败风雨，晚蝶弄余姿。
怀公天津语，梦起江湖思。
高秋挟健橹，一与水神嬉。
上去触樯阈，奋飞有絷维。
饮人惭髀肉，消尽定何为。
独乐园七咏 采药圃
司马光（宋代）

吾爱韩伯休，采药卖都市。有心安可欺，所以价不二。

如何彼女子，已复知姓字。惊逃入穷山，深畏名为累。
拟赏花钓鱼诗 其八
彭汝砺（宋代）

槛外幽花暖欲然，池边弱柳困初眠。风晴莺戏长杨日，水净鱼游太液天。

玉斝酒深浮湛露，宝炉香聚引长烟。云章光绝无能继，但颂南山亿万年。
廉伯学士家赏盆梅限韵 其一
程敏政（明代）

几点寒香缀一枝，陇头人远寄何时。冰容不受缁尘涴，玉种长疑白露滋。

尺干便能经岁虐，群芳随尔竞春私。何缘老相心如铁，却对花神吐丽词。
和林宗易雨后韵兼简沈仲一
陈傅良（宋代）

溪山秋色日侵寻，一水循除万木阴。
幸有新炊送农扈，可无胜践盍朋簪。
蒲荷绵亘衡从亩，鸥鹭追随下上音。
寄语北湖休独自，摩挲周鼎与商鬵。
涵空阁
潘牥（宋代）

危栏贪倚眺，薄暮不能休。
直下疑无地，满前都是秋。
晚山平入画，新月侧当楼。
莫说兴亡事，吟人本白头。
寄曾德广
邓深（宋代）

懒慢多违俗，寻常倦作书。
分襟还许久，为况定何如。
鸿雁秋风冷，梧桐夜雨疏。
相如病好否，何日过吾庐。
题妙庭观玉泉池
赵镇（宋代）

一脉冷冷绝点埃，方池幽洞自潆洄。
源从白石云边出，流向青莲座下回。
禹穴鳞游残雪喷，祗园花堕暗香来。
可人最是清秋夜，月白沙青宝镜开。
鹊桥仙
廖云锦（清代）

藤阴䍡■，药阑披拂，过眼风光睕晚。幽闺料有惜花心，想素手、频题冰茧。

经时病起，怀人愁绪，寄与折枝画卷。襟期肯许倩花盟，记后度、春深夏浅。
自黄县至宁海州道中作 其四
雷浚（清代）

上山势似难，登顿从无失。下山势不留，往往多差跌。

一跌幸无伤，雪后铺如茵。人驴同扶起，扑雪如扑尘。
蔡文学去疾甫裒然小试首矣两岁冬袖所作贽余痛饮旬日而别意欲得余一言耳沃之酒歌以送之
王世贞（明代）

吾怜蔡荣名，不荣龊龊尘世名。纵然茂才冠东越，自有微尚依西京。

吾怜蔡去疾，不去陶陶酒人疾。小饮犹倾三百杯，大醉须眠一千日。

两年两叩先生门，沾沾所见惬所闻。袖携天台石，吐作弇山云。

先生舍身作道民，南山黯没干将文。瓮头颇足中山酒，祇是无名可借君。
北固山晚眺
余缙（清代）

石头城东烟水空，金鳌夜吸海底红。天吴啮断白玉虹，渴猊怒攫青芙蓉。

中流幻出妙高峰，浮涛拍浪将奚从，似欲渡江随六龙。
醉歌
徐珩（唐代）

得谁酿法乃尔佳，连引数杯极口夸。
须臾忘物亦忘我，是非荣口不可加。
儿童相随拍手笑，阿翁醉也扶归家。
平生故人赵半刺，遣骑折送园中花。
插花饮酒不待劝，夜如何其月欲斜。
倒著接{上四下离}自起舞，笛声趁拍鼓三挝。
陶陶兀兀意有得，小姬在傍双髻丫。
驱令磨墨具纸笔，满幅大草飞龙蛇。
妇云汝醉当止矣，明月酒醒不愧耶。
书西溪僧壁
孙应时（宋代）

碧天如水明霞光，雁字横风一一斜。
袖手行吟不知晚，满川霜月浸芦花。
出伏后风雨顿凉有感三首 其一
张耒（宋代）

秋风振秋晓，万境一凄清。幽草虫响息，高叶露华凝。

戢翼乌尚宿，引吭鸡屡鸣。淹留度华岁，怅然难为情。
绍兴以后祀感生帝十六首
佚名（隋代）

苾苾芬芬，神具醉止。
笙声铿锵，干旄旖旎。
融假无言，神灵惟喜。
申锡蕃釐，暨我孙子。
度退田安乐诸坡三首 其三
顾璘（明代）

仰随飞鸟起高天，俯逐游鱼坠九渊。若遣王阳经此地，定知中道即回鞭。
寒衲
释普济（宋代）

针锋不露重重补，线脚通时密参。
放下无针无劄处，冻云垂地一肩担。
簳山晓发经行福泉过青龙
陆深（明代）

画船春尽水云和，晓梦中间十里过。山色拥螺澄海雾，溪流如带绾江波。

逢人每问三三径，对酒遥闻款款歌。最爱凌空凭雁塔，何妨此地著渔蓑。
次韵罗仲共山村题咏十首 其四
周紫芝（宋代）

老去家无定，名高席未前。如君尚穷约，谁与问苍天。
邮亭残花（一作平原路上题邮亭残花）
张祜（唐代）

云暗山横日欲斜，邮亭下马对残花。

自从身逐征西府，每到花时不在家。
望远行
侯善渊（元代）

太玄妙诀。悟来不须言说。心地豁然开觉。清凉内通彻。

透五蕴山头，现出霜天皓月。照千古分明，无圆缺。

赤子琳宫歇。敏把丹枝折。玩长春景界洞鉴离生灭。

向无阴树下，独坐逍遥静绝。听无弦曲调，于中别。
鹧鸪天 寿费司业兄药轩君六十
程敏政（明代）

花甲才周又一年。药轩初度敞华筵。句分池草千金重，春试阶蓂四叶全。

娱綵服，听朱弦。主人如鹤酒如川。愿言铁瓮金山景，百岁常供几杖前。
抽思
屈原（先秦）

心郁郁之忧思兮，独永叹乎增伤。
思蹇产之不释兮，曼遭夜之方长。
悲秋风之动容兮，何回极之浮浮！
数惟荪之多怒兮，伤余心之忧忧。
愿摇起而横奔兮，览民尤以自镇。
结微情以陈词兮，矫以遗夫美人。
昔君与我成言兮，曰黄昏以为期。
羌中道而回畔兮，反既有此他志。
憍吾以其美好兮，览余以其修姱。
与余言而不信兮，盖为余而造怒。
愿承间而自察兮，心震悼而不敢。
悲夷犹而冀进兮，心怛伤之憺憺。
兹历情以陈辞兮，荪详聋而不闻。
固切人之不媚兮，众果以我为患。
初吾所陈之耿著兮，岂至今其庸亡？
何毒药之謇謇兮？原荪美之可完。
望三五以为像兮，指彭咸以为仪。
夫何极而不至兮，故远闻而难亏。
善不由外来兮，名不可以虚作。
孰无施而有报兮，孰不实而有获？

少歌曰：与美人抽思兮，并日夜而无正。
憍吾以其美好兮，敖朕辞而不听。

倡曰：有鸟自南兮，来集汉北。
好姱佳丽兮，牉独处此异域。
既惸独而不群兮，又无良媒在其侧。
道卓远而日忘兮，原自申而不得。
望北山而流涕兮，临流水而太息。
望孟夏之短夜兮，何晦明之若岁。
惟郢路之辽远兮，魂一夕而九逝。
曾不知路之曲直兮，南指月与列星。
愿径逝而不得兮，魂识路之营营。
何灵魂之信直兮，人之心不与吾心同。
理弱而媒不通兮，尚不知余之从容。

乱曰：长濑湍流，溯江潭兮。
狂顾南行，聊以娱心兮。
轸石崴嵬，蹇吾愿兮。
超回志度，行隐进兮。
低徊夷犹，宿北姑兮。
烦冤瞀容，实沛徂兮。
愁叹苦神，灵遥思兮。
路远处幽，又无行媒兮。
道思作颂，聊以自救兮。
忧心不遂，斯言谁告兮？
龙瑞宫
苏泂（宋代）

嶂密峰圆不似山，桃花流水做春闲。
神仙只在人间世，妄意虚无缥缈间。
清明感旧
陈维崧（清代）

正轻阴做来寒食，落花飞絮时候。
踏青队队嬉游侣，只我伤心候有。
休回首，新添得、一堆黄土垂杨后。
风吹雨溜。
记月榭鸣筝，露桥吹笛，说着也眉皱。
十年事，此意买丝难绣。
愁容酒罢微逗。
从今纵到岐王宅，一任舞衣轻斗。
君知否？两三日、春衫为汝重重透。
啼多人瘦。
定来岁今朝，纸钱挂处，颗颗长红豆。
丹枫
傅显（清代）

秋林无别树，夹道绣丹枫。日暝前溪水，霜酣昨夜风。

归鸦迷故绿，过客拾残红。正好停车看，春华未许同。
答韩三子华韩五持国韩六玉汝见赠述诗
梅尧臣（宋代）

圣人於诗言，曾否专其中。
因事有所激，因物兴以通。
自下而磨上，是之谓国风。
雅章及颂篇，刺美亦道同。
不独识鸟兽，而为文字工。
屈原作离骚，自哀其志穷。
愤世嫉邪意，寄在草木虫。
尔来道颇丧，有作皆言空。
烟云写形象，葩卉咏青红。
人事极谀谄，引古称辨雄。
经营唯切偶，荣利因被蒙。
遂使世上人，只曰一艺充。
以巧比戏弈，以声喻鸣桐。
嗟嗟一何隔，甘用无言终。
然古有登歌，缘辞合徵宫。
辞由士大夫，不出於瞽蒙。
予言与时辈，难用犹笃癃。
虽唱谁能听，所遇辄瘖聋。
诸君前有赠，爱我言过丰。
君家好兄弟，响合如笙丛。
虽欲一一报，强说恐非衷。
聊书类顽石，不敢事磨砻。
南乡子 清昼
张玉娘（宋代）

疏雨动轻寒。金鸭无心爇麝兰。深院深深人不到，凭阑。

尽日花深独自看。

销睡报双鬟。茗鼎香分小凤团。雪浪不须除酒病，珊珊。

愁绕春丛泪未干。
警急（时高公適领西川节度）
杜甫（唐代）

才名旧楚将，妙略拥兵机。玉垒虽传檄，松州会解围。

和亲知拙计，公主漫无归。青海今谁得，西戎实饱飞。
寒雨感怀呈斯远三首
赵蕃（宋代）

平生几交游，念往常恍惚。
始从五州数，却自他邦述。
徐州殒川鱼，叶县飞凫舄。
吴兴罢童迎，汉殿空履迹。
鲸鱼渺洪波，长城堕立壁。
元龙漫豪气，子云终执戟。
诗坛绝韩吕，诗友无道释。
文章固能传，事业竟何得。
是皆我深知，半亦君旧识。
更将写其心，悲甚不能笔。
古宫词十首 其八
刘克庄（宋代）

君恩如纨扇，惟恐值秋风。方喜入怀里，安知弃箧中。
达哉乐天行（一作健哉乐天行）
白居易（唐代）

达哉达哉白乐天，分司东都十三年。七旬才满冠已挂，

半禄未三车先悬。或伴游客春行乐，或随山僧夜坐禅。

二年忘却问家事，门庭多草厨少烟。庖童朝告盐米尽，

侍婢暮诉衣裳穿。妻孥不悦甥侄闷，而我醉卧方陶然。

起来与尔画生计，薄产处置有后先。先卖南坊十亩园，

次卖东都五顷田。然后兼卖所居宅，仿佛获缗二三千。

半与尔充衣食费，半与吾供酒肉钱。吾今已年七十一，

眼昏须白头风眩。但恐此钱用不尽，即先朝露归夜泉。

未归且住亦不恶，饥餐乐饮安稳眠。死生无可无不可，

达哉达哉白乐天。
唐享昊天乐。第三
武则天（唐代）

乾仪混成冲邃，天道下济高明，闓阳晨披紫阙，

太一晓降黄庭。圜坛敢申昭报，方璧冀展虔情。

丹襟式敷衷恳，玄鉴庶察微诚。
韩干照夜白
武衍（宋代）

八尺{左马右昂}龙雪到蹄，阿瞒骑罢阿环骑。
绝怜千古房星魄，不风明时见乱时。
卢明府九日岘山宴袁使君、张郎中、崔员外
孟浩然（唐代）

宇宙谁开辟，江山此郁盘。登临今古用，风俗岁时观。

地理荆州分，天涯楚塞宽。百城今刺史，华省旧郎官。

共美重阳节，俱怀落帽欢。酒邀彭泽载，琴辍武城弹。

献寿先浮菊，寻幽或藉兰。烟虹铺藻翰，松竹挂衣冠。

叔子神如在，山公兴未阑。传闻骑马醉，还向习池看。
卜算子·江风渐老
柳永（宋代）

江风渐老，汀蕙半凋，满目败红衰翠。楚客登临，正是暮秋天气。引疏砧、断续残阳里。对晚景、伤怀念远，新愁旧恨相继。脉脉人千里。念两处风情，万重烟水。雨歇天高，望断翠峰十二。尽无言、谁会凭高意。纵写得、离肠万种，奈归云谁寄。
游龙门分题十五首
欧阳修（宋代）

古木卧山腰，危根老盘石。山中苦霜霰，岁久无春色。

不如岩下桂，开花独留客。
仲行再示新句复次韵述怀
范成大（宋代）

神仙懒学古浮丘，祖意慵参老赵州。四壁尘埃心似水，一生风露鬓先秋。

病衰谨谢吴中客，技拙甘同楚国优。斥鴳蓬蒿元自足，世间何必卧高楼。
山中赠诸暨丹丘明府
秦系（唐代）

荷衣半破带莓苔，笑向陶潜酒瓮开。
纵醉还须上山去，白云那肯下山来。
闲夜咏怀，因招周协律，刘、薛二秀才
白居易（唐代）

世名检束为朝士，心性疏慵是野夫。高置寒灯如客店，

深藏夜火似僧炉。香浓酒熟能尝否，冷淡诗成肯和无。

若厌雅吟须俗饮，妓筵勉力为君铺。
寄华翼庵姑丈
安念祖（清代）

恬畅轩前兴味浓，许分经席乐追从。池空水月皆圆相，日煖风花总笑容。

白社新词添乐府，绿窗佳话侍谈宗。欲知躁释矜平处，对榻频频听晓钟。
唐多令 沈石友宅同王觉斯听歌达旦
曹溶（明代）

何处号多情，秋波心畔青。古长安、不少银筝。会得中年陶写意，商女唱，也轻盈。

休便踏霜行，今宵换鬓星。卷金蕉、添个茶铛。纵是沈郎能谱韵，听醉语，不分明。
故福建提刑钟编修挽章二首
曹彦约（宋代）

江汉迎归客，潇湘问故人。
锦衣新炫书，绣使近行春。
坐对长沙酒，空伤夜雨神。
南楼风月下，霏屑易成尘。
以人生五马贵莫受侵为韵送胡献叔守邵阳
方岳（宋代）

宁骑踏雪驴，莫骤追风马。
霜蹄失衔勒，多是快意者。
梅花
惠端方（宋代）

美人在空谷，抱志苦贞洁。
不学桃李颜，甘在枯朽列。
素衣飘白云，玉佩缀明月。
肌肤炯凝脂，容色眩春雪。
临风一笑粲，皓齿何莹澈。
破镜忽上天，寒影浸瑶阙。
少时看玉立，相视已华发。
人陈花自新，花巧人更拙。
勿言花不耐，人竟被花阅。
付之一尊酒，调以三寸舌。
咏史 其二 杜预
陈普（宋代）

旄头两度茀钩陈，黄色频年斗孟春。长历春秋两高阁，东南填淤正肥民。
偈颂一百三十六首
释惟一（宋代）

今日上元令节，雨意连绵未歇。
过去燃灯如来，全体一时漏泄。
檐头滴滴，分明历历。
送赵德勤将漕淮东
陈文蔚（宋代）

逼人富贵固骎骎，体国忧时一寸心，
符印处迁无旷岁，庙堂谁谓少知音。
民间利病搜求久，财计源流讲究深。
飞挽恢恢有馀地，要知罢困极于今。
寄和寅知客来韵
释月涧（宋代）

老来怀抱转难平，棒下全无舐犊情。尚有一分慈悯处，教人只向棘中行。
寄尉氏仓官王仲弓
黄庭坚（宋代）

啸台有佳人，玄发鉴（上竹下并）珥。
登高歌一曲，听者倾城市。
门无行媒迹，草木倚憔悴。
人物方眇然，谁能委圭币。
挽毛夫人
华镇（宋代）

守义惟贤妇，夫人更妙年。纷华人自竞，始卒意弥坚。

善庆曾无爽，家声既有传。秀眉归永夜，无愧及重泉。
钓者
王安石（宋代）

钓国平生岂有心，解甘身与世浮沉。
应知渭水车中老，自是君王著意深。
题三石屏 其二
舒邦佐（宋代）

正是江南雪霁天，素娥特地弄婵娟。山川一望皆如剡，只欠渠侬访戴船。
题子陵钓台
孙沔（宋代）

旧交为帝不能邀，百尺双台照暮涛。
逸迹已将山共永，清名仍与月争高。
鲁连解难终辞禄，龙伯持倾只钓鳌。
列传古碑言未尽，一滩风竹自萧骚。
竹枝词
赵文（宋代）

终日望君君不来，为谁犹住郁孤台。
幸自一年无梦到，谁教昨日有书回。
厓门二十首 其十
郭棐（明代）

城边人倚夕阳楼，百感中来不自由。行殿有基芳荠合，寝园无主野花愁。

鸟飞不尽暮天碧，风响犹疑画角秋。

此去寂寥寻旧迹，一江秋水为谁流。
塞上闻角
盛世忠（宋代）

刁斗城头夜月寒，一声呜咽到江千。
梅花吹落浑闲事，白首征人泪暗弹。
端午词·升王阁
晏殊（宋代）

朱邸沐兰逢令节，丹廷祝寿喜嘉辰。
两宫荣养多延庆，百福潜随命缕新。
次韵吕浩然四首
张镃（宋代）

作诗谁道有梯阶，当下由人肯放开。
字字不为声病缚，知君得处自天来。
郁山主赞
释师范（宋代）

收得蚌蛤珠，夸张无价数。
我侬不怪他，他是村山主。
送傅君玉赴廷对
陈文蔚（宋代）

自叹忠肠皎日星，致身无地老岩坰。
君今有策奏天子，要使谗邪缩项听。
宿西谷院六首
李新（宋代）

山翠围裘领，豀声响佩环。
终年无俗客，不用掩松关。
和宋二上元迎驾
张耒（宋代）

拜揖清光咫尺间，彫舆欲动更移班。蓬莱不动鳌头稳，阊阖未开天上閒。

老去一官羞简策，春来归梦满淮山。自惭衰病独随俗，醉逐游人月下还。
夜闻水车
廖大圭（元代）

旱火秋蒸土山热，新苗立死田寸裂。西风何处送呜呜，一夜水车啼不歇。

水车声作水中龙，赤脚蹋龙怜老翁。白水田头月未落，千畦万畦云雨同。

流苏醉卧谁家子，有耳不闻汝啼苦。水龙水龙汝勿苦，及物无功得如汝。
寅夫惠教游鼓山四诗细读如在屴崱杖屦间想像追和用坚重游之约四首 其四
程钜夫（元代）

去天万里此相遭，揽辔无功敢告劳。剩贮冰霜消瘴疠，尚疑风雨隔清高。

一年花事成佳荫，二月春江息怒涛。细嚼公诗如橄榄，挽回尘俗入风骚。
宿天竺寺
郑巢（唐代）

暮过潭上寺，独宿白云间。钟磬遥连树，星河半隔山。

石中泉暗落，松外户初关。却忆终南里，前秋此夕还。
句
元础（唐代）

寺隔残潮去。

采药过泉声。

林塘秋半宿，风雨夜深来。
庵岭渔叟诗
刘攽（宋代）

溪叟厌尘网，移家临水居。开扉对山色，堰水活嘉鱼。

蓬棹自相得，笑歌还自如。犹嫌子陵傲，老更就蒲车。
淀山烈女亭银杏树歌
郭福衡（清代）

槎丫老树高参天，行人道左足不前。八角荒亭映斜日，四山列障团寒烟。

啼鸟声声语何苦，生年偏值单门户。蓦地风波欲断魂，要将一死传千古。

姓氏邻家戒莫谈，灵风拂拂余香龛。祇剩秋来几株树，纷纷黄叶盈茅庵。

山亭突兀半椽倒，剔苏扪碑字完好。冢畔原生连理枝，墙阴莫问西邻枣。

女有灵时树不枯，女所瘗处山不孤。踪迹流芳鲜绰楔，表扬实事传江湖。

树本生苔篱插槿，似同处士含孤愤。佳果真羞产白衣，新装奚必调红粉。

朅来山麓作清游，十景流传一一搜。默对灵脩诉刚直，朔风狂欲号松楸。

此树生成忘岁月，余杯酹罢拂衣出。闻道青溪有小姑，云车风马无相失。
益阳南境松杉夹道郁然父老相传忠定张公为邑时所植也其间亦有既剪而复生者作诗属来者护持之
张栻（宋代）

夹道松杉半老苍，前贤馀泽未应忘。君看直干连云起，岂但当年蔽芾棠。
送杨寘序
欧阳修（宋代）

予尝有幽忧之疾，退而闲居，不能治也。既而学琴于友人孙道能，受宫声数引，久而乐之，不知其疾之在体也。夫疾，生乎忧者也。药之毒者，能攻其疾之聚，不若声之至者，能和其心之所不平。心而平，不和者和，则疾之忘也宜哉。

夫琴之为技小矣，及其至也，大者为宫，细者为羽，操弦骤作，忽然变之，急者凄然以促，缓者舒然以和，如崩崖裂石、高山出泉，而风雨夜至也。如怨夫寡妇之叹息，雌雄雍雍之相鸣也。其忧深思远，则舜与文王、孔子之遗音也；悲愁感愤，则伯奇孤子、屈原忠臣之所叹也。喜怒哀乐，动人必深。而纯古淡泊，与夫尧舜三代之言语、孔子之文章、《易》之忧患、《诗》之怨刺无以异。其能听之以耳，应之以手，取其和者，道其湮郁，写其幽思，则感人之际，亦有至者焉。

予友杨君，好学有文，累以进士举，不得志。及从荫调，为尉于剑浦，区区在东南数千里外。是其心固有不平者。且少又多疾，而南方少医药。风俗饮食异宜。以多疾之体，有不平之心，居异宜之俗，其能郁郁以久乎?然欲平其心以养其疾，于琴亦将有得焉。故予作《琴说》以赠其行，且邀道能酌酒，进琴以为别。
十月五日风
舒岳祥（宋代）

十月五日风，俗占端可验。
常年谁能记，两岁入程椠。
去年当此月，初三月未艳。
暮下陈村庄，夜投象原店。
道边人未眠，山曲灯微闪。
时经兵火余，惊问暗窥觇。
往扣瓜葛门，炊糜聊属厌。
仲叔为猪肝，不辞口腹玷。
回思万马惊，心掉舌为舚。
恐恐如有追，昧爽踏霰。
横山过西田，恶风吹欲阽。
萧萧三两家，逋流已先占。
怜我是官人，枯薪许分{左木右忝}。
时艰无沽户，粗粝得充歉。
我行仆忙追，赵坑石排剑。
荒蹊陟崇冈，奔湍啮深堑。
有坞当中心，纸乡家自赡。
主人褐宽博，黄泥补茨苫。
邀我劝我留，铺床展伸欠。
少妇亦解事，炉中添焰焰。
我意自多危，岌岌急风缆。
蓐食入雪楼，山深路犹闇。
冰柱照层崖，霜花滑断磡。
山家喜客来，开门容弛担。
翁媪互行酌，畦菜许分盐。
此日气颇舒，愁新懽得暂。
文叔因饥寒，豆粥怀一啗。
劳薪与鍊炭，至此成鍼砭。
颇怪少陵妻，粉黛未忘艳。
今辰复此日，山庵私酒釅。
扫林三日风，纸帘垂襜襜。
患难几人全，生存吾已忝。
十月五日风，艰难须在念。
偈颂六十五首
释普济（宋代）

南山虎齩大虫，鳖鼻蛇头生角。
大地六反震动，文殊普贤惊愕。
窗前葵萱皆吐花成诗二首
赵蕃（宋代）

僮能去蓬藋，手自植葵萱。
叠石就为砌，启窗因当轩。
后先殊早晚，开敛共朝昏。
长夏曷以度，幽花相与言。
和翁灵舒冬日书事三首
徐照（宋代）

石缝敲冰水，凌寒自煮茶。
梅迟思闰月，枫远误春花。
贫喜田新长，吟令鬓已华。
城中寻小屋，岁晚欲移家。
映碧园产并头莲三十首 其七 七虞
孙传庭（明代）

精灵元独种，瑞采合分敷。自信根心一，谁云生色殊。

波流仍独立，风雨足相扶。莫遣齐谐志，由来德不孤。
句 其一
杨琳（宋代）

涪翁句摘江山胜，赵令亭高星斗寒。
送李行素携子东阳编修茶陵访祖
岳正（明代）

帝许南还著锦衣，故山草木坐增辉。路从白马湖边过，身与苍龙阙暂违。

几处聚观元献隽，千年争讶令威归。秋风肯念并州旧，莫谓衡阳少雁飞。
巴东使君王梦得挽词
孙觌（宋代）

谷口声名动帝庭，芝涂一札下西清。安车倍道徵杖叔，前席通宵问贾生。

俊辩澜翻惊辟易，长身玉立看峥嵘。飘然比夕骑箕去，那见麒麟地上行。
凭阑
陈普（宋代）

高豁乾坤眼，山晴缘雨收。
夕阳流水绕，荒草白云浮。
柳荫小溪侧，樵歌古渡头。
凭虚发清啸，安得仲宣楼。
和董校书秋香十咏 其十 对菊
王绂（明代）

浊酒几番醉，黄花千古秋。酒香花正好，不必漫生愁。
有怀鮀浦诸乡朋五首 其一
翁万达（明代）

苦忆二三子，相将沧海隅。溪山恣游衍，鱼鸟傍欢呼。

绿酒银罂在，青天白日俱。不知月旦里，能数鄙人无。
次韵和慎詹事述上元宵会之欢寄诸同舍之什
杨亿（宋代）

休沐忻逢上元节，华堂高宴且盘桓。峨冠屡舞人多醉，刻烛狂盘夜向阑。

月上珠帘侵坐白，霜飞碧瓦透衣寒。铜壶漏彻东方曙，归骑纷纷未尽欢。
黎氏旌节荣奖 其二 代少石兄作
霍与瑕（明代）

戢翼鸳鸯正在梁，孤村寡妇一茅房。几穿葛屦秋风紧，独剪银灯冬夜长。

清泪暗将添锦水，断魂何处堕明霜。天门此日开青眼，桂子兰花奕叶香。
会昌小岘亭有碑侍郎陆公作也今通守盖公之孙
曾丰（宋代）

小岘丰碑大陆书，摩挲虿尾扫龟趺。
机云宗派公家是，晋宋文章此外无。
方被春牵时梦草，岂为秋动辄思鲈。
行藏俱不达情性，在在江山听指呼。
春日寄怀晚香山人
罗天阊（清代）

雁书潦草不可识，目断天涯长叹息。术士今无缩地功，春山愁叹芝兰色。

梦魂昨夜坐君旁，花里寻诗字字香。邻鸡不合声三喔，只剩幽辉冷半床。
送刘通判二首
赵蕃（宋代）

国祚重兴后，人才应运生。
端殊飞紫鷟，亦异梦长庚。
大半庙堂用，若为州县更。
垂弧贺今日，连茹徯兹行。
东坡引（龙江赵去非席上）
赵师侠（宋代）

杯行情意密。今宵是何夕。行人此别真堪惜。愁肠空闷郁。

明朝去也，回首相忆。要留恋、如何得。无端骤雨飘何急。人来心上滴。人来心上滴。
出郊遇雪
王十朋（宋代）

小队出郊聊习战，朔风吹雪似催诗。皇天有意诛骄虏，正类元戎破蔡时。
送薛能少府任盩厔
李频（唐代）

不才甘下第，君子蹇何重。相送昆明岸，同看太白峰。

数瓢留顷刻，残照迫从容。好去烟霞县，仙人有旧踪。
闻莺
邹浩（宋代）

樱桃初熟露珠轻，客里光阴晓更清。犹恐先生只归梦，故携天籁入风声。
汉江岸二首 其二
陈造（宋代）

沙随秋涨漫川原，沙外人家尽毁垣。寄语饥羸莫深恨，西人无数饱鱼鼋。
安丰道中
刘安上（宋代）

陂渠积水与田通，彷佛江乡意趣同。引起三吴耕钓兴，小舟来往藕花中。
蝶恋花 甲申岁南都作
元好问（金朝）

牢落羁怀愁有信。流水浮生，几见中秋闰。千古诗坛将酒阵。

一轮明月消磨尽。

八月人间秋满鬓。桂树扶疏，更与秋风近。天上姮娥应有恨。

骑鲸人去无人问。
新岁六日淩江驿新晴即事四绝句 其二
湛若水（明代）

新日暄幽坞，断崖过乱霞。霞消有烟火，树里有人家。
癸酉六月十四日臂痛不自聊戏作短句
洪希文（元代）

卿不见将军力挽十石弓，勇没矢筈寒气隆。又不见翰林醉挥矢寸管，敕赐宫袍天色晚。

古人文武具全材，但见伎俩忘形骸。君看朱亥椎晋鄙，袖千钧铁何伟哉。

诗翁不复作是梦，磨墨研丹足吾用。晴窗卷手不停披，涂窜典谟笺雅颂。

天公何事不见怜，坐失肩背生忧煎。顽然自觉不属体，纵有杯杓令谁传。

诸君莫笑老无力，他日为郎能执戟。
严关
范成大（宋代）

回看瘴岭已无忧，尚有严关限北州。
裹饭长歌关外去，车如飞电马如流。
过南墅怀寒岩二首
释善珍（宋代）

草没亭台不见踪，故交掩泪立寒风。
食鱼客去余空馆。放鹤童归弃旧笼。
病悟前书藏夏口，死留好句在江东。
徐陵元是麒麟种，天上应须见宝公。
诗品二十四则。形容
司空图（唐代）

绝伫灵素，少回清真。如觅水影，如写阳春。

风云变态，花草精神。如之波澜，山之嶙峋。

俱似大道，妙契同尘。离形得似，庶几斯人。
次韵袁升之游云寺鸿庆院山茶之什
蒲瀛（宋代）

对境那能问色空，山茶花发映莲宫。
攻馀瑟瑟风摇绿，刑尽莲莲日曬红。
大雪迷漫元斗异，千林摇落不雷同。
何须诳汝老迦叶，分付阇黎一笑中。
城西南陈氏园看芙蓉花复至真如寺 其一
万光泰（清代）

市南压长虹，湖尾置别墅。广除辟翠寒，圆沼浚曲阻。

幽花孤且晚，玉洁秀叶楚。懿兹深谷芳，媚色乃贞处。

游倏萃众乐，鸣鸟矫一举。迟客久未来，沿流复登渚。
再送蒙寺丞赴郢州
梅尧臣（宋代）

弯弓落飞鸟，少也向幽州。
来作汉官属，耻为戎国留。
身轻抛马辔，地暖厌狐裘。
惯见颜如玉，江边问莫愁。
西江月　　灵岩听法 咏别
吴伟业（清代）

乌鹊桥头夜话，樱桃花下春愁。廉纤细雨绿杨舟。

画阁玉人垂手。

红袖盈盈粉泪，青山剪剪明眸。今宵好梦倩谁收。

一枕别时残酒。
虹霓
周馨桂（清代）

虹霓鼻息不堪攀，从此高门海上山。破屋休欺穷杜老，胸中广厦万千间。
宋元献公挽辞三首 其一
韩维（宋代）

先帝英雄彀，司空第一人。文章通日域，声价重天伦。

典策归鸿笔，谋猷转大均。欲知全盛美，华衮就安轮。
客惠予早鸣晚鸣二鸡各赋一绝 其一 早鸣
李光（宋代）

远和城头角调清，邻鸡寂默尚无声。幽人底事偏嫌汝，惊断归乡梦不成。
克圆上人
释祖钦（宋代）

克期取證，功行已圆。湘南潭北，一月在天。五峰深处，万象皎然。

相见不须抚背，痛与肋下三拳，掣风掣颠。
别张粹一首
刘克庄（宋代）

同谒金闺觐茂陵，鼎湖弓剑隔西兴。
绝怜晚景如庞老，空为州人惜许丞。
自有名姬调绿绮，可无侍女直青绫。
梦中雪鼓搀天碧，恨不陪君拄瘦藤。
日赋附歌
李邕（唐代）

披云睹日兮日则明，就日瞻云兮心若惊。日尔一日兮何道，时哉几时兮此生。
八声甘州（中秋夜作）
张鎡（宋代）

叹流光迅景，百年间、能醉几中秋。正凄蛩响砌，惊乌翻树，烟淡苹洲。谁唤金轮出海，不带一云浮。才上青林顶，俄转朱楼。

人老欢情已减，料素娥信我，不为闲愁。念几番清梦，常是故乡留。倩风前、数声横管，叫玉鸾、骑向碧空游。谁能顾，黍炊荣利，蚁战仇雠。
秋怀八首次丘仙根韵
施梅樵（清代）

倥偬戎马出京华，烽火空林噪晚鸦。栗里犹存徵士宅，桃源难觅武陵槎。

心期泰岳高千仞，眼界恒河藐一沙。退隐虞卿多著作，草堂夜坐月西斜。

世事风云几变迁，死灰不信更重燃。摩天愿作空中鹤，咒月偏怜柳外蝉。

旧恨到心双泪落，新诗下笔万情牵。驹光倏忽休虚掷，紫蟹黄花又一年。
慧林上人诛茅幽峻虚庵之颜待余命名余自洞登访题为最上庵
张国维（明代）

霁余屐齿印山苔，兰若相期到远隈。迤逦登椒仍在麓，寂寥闻梵半披莱。

湿侵贝叶花初雨，锡卓嵚岑鹤共来。初地堪符灵峻□，祗桓不藉布金开。
送子顺令彭泽
卢龙云（明代）

几年坛杏有辉光，百里新恩近拜郎。匹马西风辞冀北，扁舟明月度浔阳。

莫思漉酒柴桑径，祇合鸣琴单父堂。回首可言天渐远，双凫还傍五云乡。
春有情篇
刘禹锡（唐代）

为问游春侣，春情何处寻。花含欲语意，草有斗生心。

雨频催发色，云轻不作阴。纵令无月夜，芳兴暗中深。
东郊
韩维（宋代）

东郊丝雨破浮埃，绣骑寻芳两两来。
十亩霜阴青翳目，一篙溪色碧于苔。
林花泛日莺求友，垅麦含风雉应媒。
绿柳朱栏多酒市，杖头谁伴玉山颓。
信州回车馆中作二首
王安石（宋代）

太白山根秋夜静，乱泉深水绕床鸣。
病来空馆闻风雨，恰似当年枕上声。
题万佛堂壁 其一
贺钦（明代）

峭壁镵成万佛身，招提开创几千春。行童不识寻幽客，误作恭禅问法人。
题石泉兰若
段成式（唐代）

矗竹为篱松作门，石楠阴底藉芳荪。

方袍近日少平叔，注得逍遥无处论。
满庭芳
臧鲁子（宋代）

澹露零空，好风光袂，月华飞入觥筹。青莲碧藕，芡实与鸡头。笑傲纶巾羽扇，有如此、人物风流。西湖上，不妨游戏，民富自封侯。

骈蕃。新宠渥，叶华延阁，领事园丘。看木牛流马，恢复神州。万里凉霄浩渺，使星共、南极光浮。从今好，一秋长醉，直醉过千秋。
元夕舟抵宜昌
李超琼（清代）

至喜亭边水势平，江山开展落帆轻。灵旗暮雨湘累庙，火树银花步阐城。

客梦祇循鱼腹上，滩声还为虎牙惊。楚天寥落乡音少，愁对元宵大月明。
有感
刘克庄（宋代）

我与昔贤生异世，昼思夜梦两微茫。
掉头随雾入东海，被发乘风下大荒。
仙伯已寻丹灶地，武皇亦返白云乡。
惟应诗卷留天地，宝气虽埋斗有光。
偈颂二百零五首 其九十
释正觉（宋代）

主中主，须辨取。动犯威严，细看规矩。贵不可得其名，寿不可穷其数。

四溟潮落露仙山，万里云开廓天宇。
冬至前一日小史自溪上献梅四枝寘之书案奇奇
舒岳祥（宋代）

中有黄金白玉姝，莫欺红粒缀茱萸，
晓风吹面成冰脑，夜雪流茱结玉酥。
冻蕊未期春鸟啄，寒香不上暖蜂须。
一生欲压孤山句，囊锦空垂气浪粗。
余于庚辰三月三日从金桧门先生渡滹沱河赴赵州今先生归道山余以落拓浪游复过此河怆然有作
钱世锡（清代）

忆昨风光上巳天，双旌婀娜大堤边。髯仙控鹤今何处，走马寒烟一惘然。
和秀实别寄二篇
王洋（宋代）

香火社闲棋度日，溪山伴静酒为年。
碧霄鹤唳诗情远，湖院僧知蔡梦圆。
常喜春锄行佚老，每嫌棋路尚争先。
平湖草岩径行好，后夜延缘刺钓船。
祭妹文
袁枚（清代）

乾隆丁亥冬，葬三妹素文于上元之羊山，而奠以文曰：

呜呼！汝元于浙，而葬于斯，离吾乡七百里矣；当时虽觭梦幻想，宁知此为归骨所耶？

汝以一念之贞，遇人仳离，致孤危托落，虽命之所存，天实为之；然而累汝至此者，未尝非予之过也。予幼从先元授经，汝差肩而坐，爱听古人节义事；一旦长成，遽躬蹈之。呜呼！使汝不识《诗》、《书》，或未必艰贞若是。

余捉蟋蟀，汝奋臂出其间；岁寒虫僵，同临其穴。今予殓汝葬汝，而当日之情形，憬然赴目。予九岁，憩书斋，汝梳双髻，披单缣来，温《缁衣》一章；适先元奓户入，闻两童子音琅琅然，不觉莞尔，连呼“则则”，此七月望日事也。汝在九原，当分明记之。予弱冠粤行，汝掎裳悲恸。逾三年，予披宫锦还家，汝从东厢扶案出，一家瞠视而笑，不记语从何起，大概说长安登科、函使报信迟早云尔。凡此琐琐，虽为陈迹，然我一日未死，则一日不能忘。旧事填膺，思之凄梗，如影历历，逼取便逝。悔当时不将嫛婗情状，罗缕记存；然而汝已不在人间，则虽年光倒流，儿时可再，而亦无与为证印者矣。

汝之义绝高氏而归也，堂上阿奶，仗汝扶持；家中文墨，眣汝办治。尝谓女流中最少明经义、谙雅故者。汝嫂非不婉嫕，而于此微缺然。故自汝归后，虽为汝悲，实为予喜。予又长汝四岁，或人间长者先亡，可将身后托汝；而不谓汝之先予以去也！

前年予病，汝终宵刺探，减一分则喜，增一分则忧。后虽小差，犹尚殗殜，无所娱遣；汝来床前，为说稗官野史可喜可愕之事，聊资一欢。呜呼！今而后吾将再病，教从何处呼汝耶？

汝之疾也，予信医言无害，远吊扬州；汝又虑戚吾心，阻人走报；及至绵惙已极，阿奶问：“望兄归否？”强应曰：“诺。”已予先一日梦汝来诀，心知不祥，飞舟渡江，果予以未时还家，而汝以辰时气绝；四支犹温，一目未瞑，盖犹忍死待予也。呜呼痛哉！早知诀汝，则予岂肯远游？即游，亦尚有几许心中言要汝知闻、共汝筹画也。而今已矣！除吾死外，当无见期。吾又不知何日死，可以见汝；而死后之有知无知，与得见不得见，又卒难明也。然则抱此无涯之憾，天乎人乎！而竟已乎！

汝之诗，吾已付梓；汝之女，吾已代嫁；汝之元平，吾已作传；惟汝之窀穸，尚未谋耳。先茔在杭，江广河深，势难归葬，故请母命而宁汝于斯，便祭扫也。其傍，葬汝女阿印；其下两冢：一为阿爷侍者朱氏，一为阿兄侍者陶氏。羊山旷渺，南望原隰，西望栖霞，风雨晨昏，羁魂有伴，当不孤寂。所怜者，吾自戊寅年读汝哭侄诗后，至今无男；两女牙牙，元汝死后，才周晬耳。予虽亲在未敢言老，而齿危发秃，暗里自知；知在人间，尚复几日？阿品远官河南，亦无子女，九族无可继者。汝死我葬，我死谁埋？汝倘有灵，可能告我？

呜呼！元前既不可想，身后又不可知；哭汝既不闻汝言，奠汝又不见汝食。纸灰飞扬，朔风野大，阿兄归矣，犹屡屡回头望汝也。呜呼哀哉！呜呼哀哉！
中秋会于照水堂竟不见月和刘判官
吴芾（宋代）

又是人间八月秋，西风万里残暑收。
簿书汩没日复日，忽逢佳节聊举头。
开樽喜有宾僚共，准拟延月归城楼。
姮娥何事苦相恼，使我珠帘空上钩。
百年乐事能有几，兴来不惮秉烛游。
虽无月华助吟赏，须知节物不可留。
樽前莫问漏声促，且对溪山倒玉舟。
采石谒太白祠
欧大任（明代）

庙题江上客，船是酒中仙。虎口虽曾脱，蛾眉自可怜。

醉深秋浦月，梦失夜郎天。恨切枫林黑，西川哭杜鹃。
和彦正居士见寄并勉定兄及再和梦石 其二
释慧空（宋代）

从容中道绝功勋，野鹤昂藏不类群。双眼炯如潭底月，一身闲类岭头云。

撮来大地如粟粒，放去龟毛重九斤。三载相依话畴昔，我初无说子无闻。
八声甘州（和张漕进彦）
王之道（宋代）

叹关河在眼、孰雌雄，兴废古犹今。问中原何处，黄尘千里，远水平林。闻说讴谣思汉，人有望霓心。想垂髫戴白，泣涕盈襟。

流水高山还会，意不烦挥按，如见虞琴。□逶迟周道，四牡骤骎骎。尽诹谋询度归来，聊缓辔、岁晚雪霜深。西湖好，光风迟日，同快吴吟。
都门晓发
彭玉麟（清代）

浥露上征鞍，鸡声唱未残。新诗吟短句，旧梦醒长安。

马铎鸣霜冷，车帘透月寒。早朝风景在，回首五云端。
赪桐花
方岳（宋代）

似子圆红不似花，绿丛擎出野人家。
亦知吟青今当换，火候初成独体砂。
次韵法观送红梅栽
葛立方（宋代）

罗袜初凌一水间，霜深应怯夜来寒。
含章檐下浑冰雪，却要骚人带醉看。
静女篇赠张靖之
史鉴（明代）

静女姝且好，采香溪水边。容颜若华月，流光正婵娟。

黄金为步摇，明珠间琅玕。雾縠翳方空，长袖拂翩翩。

美目腾光彩，靥辅宜笑嘕。凌波动微步，旋转何便嬛。

令色天下稀，遂为君所怜。选择升椒除，燕婉侍君前。

鸡鸣戒盈朝，辞辇愿推贤。君心重贤淑，宠倖冠三千。

逍遥赤墀畔，游戏青蒲端。众女嫉蛾眉，善淫生巧言。

遂令绝世姿，摈弃不复延。寂寞闭长门，蹉跎过盛年。

君门深九重，虎豹卫严关。望幸固已绝，求通良独难。

弹琴和悲歌，泪下空汍澜。薄命古来有，君恩故如天。
将至兰陵道中以远岫重叠出寒花散漫开为韵
李处权（宋代）

客程言浩渺，念此道里赊。
秋林伤客情，霜叶色胜花。
溪鱼不论钱，我饥岂无涯。
何当见升平，四海如一家。
客信丰寄刘起潜
邓有功（宋代）

锦衣戍卒竖霜矛，弹压盐丁过岭头。
三月闻韶堪叹息，南中还是一年忧。
过听松庵二首 其二
顾协（明代）

偶来林下叩松关，分得禅僧半日闲。孤兴忽生流水外，高情聊寄白云间。

炊烟晚映高低树，落日晴分远近山。今夜西岩有明月，更留清话不知还。
颂古九十八首
释印肃（宋代）

释梵天帝，宝冠履地。
不诵华严，佛不富贵。
离四句非，绝百非是。
绝百非非，离四句易。
梅花
方岳（宋代）

近看遥见总风标，不拣疏村自断桥。
大士定中蒙素衲，太真浴起却红绡。
别修花史为题品，高倡离骚伴寂寥。
岁晚道人心似铁，爱香怜影尚魂销。
鸠逐妇有感而作
张萱（明代）

万斛春光百尺楼，阴云忽布风飕飕。芳草迷烟满林雨，凭栏笑问林中鸠。

天生尔鸠性固拙，汝夫汝妇亦奇绝。雨即逐妇晴唤归，一逐一唤有何说。

人间夫妇岂尔禽，偕老齐眉无二心。好合何人肯逐妇，请君常诵白头吟。
绝句二首 其一
王特起（金朝）

山势奔腾如逸马，水流委曲似惊蛇。溪灵不欲露天巧，眼力未到云先遮。
出辽后（三首）
周祚（唐代）

辽河亘千古，西从桑乾来。
巫闾复中断，碛戍乃南回。
胡人下饮马，箭血流高台。
寒云昼不张，白沙积崔嵬。
弯弓行伍儿，饥寒手不开。
愿言东至海，相越隔龙堆。
重登宝公塔复用前韵二首
王安石（宋代）

空见方坟涌半霄，难将生死问参寥。
应身东返知何国，瑞像西参自本朝。
遗寺有门非辇路，故池无钵但僧瓢。
独龙下视皆陈迹，追数齐梁亦未遥。
送春
陆游（宋代）

新叶张翠幄，落花作红茵。
山蔬旨且柔，家酿清而淳。
以我垂老境，送此将归春。
我固惜流年，春亦记陈人。
江山处处佳，风月日日新。
蹇驴度松冈，短楫横烟津。
兰亭人已远，遗韵犹清真。
却下木栅市，天风吹角巾。
布鲁特称臣内属遣使诣阙诗以纪事
弘历（清代）

挞伐原因讨逆𤞑，仰流讵意远人徕。旧传勃律两王㨿，即见坚昆一面摧。

厚往薄来风早树，东鹣西鲽道方开。不招不拒敷吾惠，王会何妨达九垓。
满路花（和秋风吹渭水）
黄裳（宋代）

乾坤生古意，草木起秋声。移人名利境，梦中惊。便寻灵宝，凤髓名龟精。密报黄芽就，紫府门开，道情有个莺莺。问归含楚山青。卧影水天明。松庵谁笑话，见还婴。鹤归日落，聚散两忘情。好笑人痴处，白头青冢，世间犹说醒醒。
嘉禾百咏 其五十六 披云阁
张尧同（宋代）

兹楼当胜地，高望极崚嶒。欲睹青天色，还须上一层。
寄湛师
朱松（宋代）

一月分身入万池，道人何处不相随。卧听绝壑传风籁，历历新诗世不知。
送圆音禅友主席丹霞 其三
成鹫（清代）

难忘封树在丹霞，吹火因风赖作家。犹胜三年庐墓赐，手栽灵楷不生花。
东园晚兴
陆游（宋代）

宿叶自脱新叶生，东园忽已清阴成。
老夫东行复西行，乌藤瘦劲青鞋轻。
竹鸡群号似知雨，鹁鸪相唤还疑晴。
萋萋幽草上墙绿，匆匆细水循阶鸣。
萧然濯手坐盘石，心地平安体纾适。
青山缺处红日沉，杳杳长空送归翮。
平原古塔
邹衍中（明代）

半藏舍利半莓苔，劫火曾经未化灰。芳草年年春自绿，六朝往事一寒堆。
戊寅腊望会友双峨得薪字韵
郑传之（宋代）

双峨文会友，生意蔼如春。
风转闻啼鸟，冰销想跃鳞。
焚香温宿火，煮茗爇枯薪。
一座惟吾老，欣然得句新。
颂
释法秀（宋代）

谁能一日三梳头，撮得根牢髻便休。大抵是他肌骨好，不施红粉也风流。
夜行船 贺将使叔成宝相寮
王炎2（宋代）

淡饭粗衣随分过。新成就、庵寮一个。静处藏身，十分自在，只恁么、有何不可。

过眼空花都看破。红尘外、独行独坐。也没筹量，也没系绊，更觅甚、三乘四果。
宫词二首和符安理镇抚韵 其一
钱惟善（元代）

放生池上月沈钩，掖树如云易得秋。钟动景阳梳洗早，辘轳声转井干楼。
客中九日同泰弟赋
屈士燝（明代）

去国多同苦，穷秋滞异乡。客情今两度，佳节又重阳。

爱汝年俱壮，思亲鬓已霜。故园携酒处，梦到菊花傍。
冯当世挽词二首 其一
韩维（宋代）

名冠英雄彀，身参将相尊。有客沧海量，无玷白圭言。

密议调羹鼎，高怀寄酒樽。从今此中意，无复故人论。
松江舟中四首荷叶浦时有不测末句故及之 其二
戴复古（宋代）

垂虹五百步，太湖三万顷。除却岳阳楼，天下无此景。

范蠡挟西施，功名付烟艇。
促缩
严嵩（明代）

促缩复促缩，暮投主人宿。荒垣对空池，落叶响败屋。

拈杯当炊糜，爇薪代秉烛。如闻旁舍言，野寇或宵伏。

世虑婴我怀，默坐候天旭。
宴金坛邑官致语口号
刘宰（宋代）

百里儿童沸诵声，湖山堂上集群英。
德星欲应今宵瑞，霖雨先开昨夜晴。
正是壶中银漏永，不妨坐上玉山倾。
明年比会君知否，冠佩蝉聊拱圣明。
进舟峰滩歌
方起龙（明代）

两崖夹束垂山溜，乱石截江不可仆。奔湍触石久难降，奇聱一派怒雷吼。

喷薄激射万古争，鳞甲纷飞黑蛟斗。空中雹雨刷面来，阴风飒飒寒白昼。

篙师操舟坦然入，踏波攀木胜飞狖。与石曲折舟不知，无乃层峰野炬照天清。

凭虚不□□□□，□□□□已二更。
锁窗寒（春思）
王沂孙（宋代）

趁酒梨花，催诗柳絮，一窗春怨。疏疏过雨，洗尽满阶芳片。数东风、二十四番，几番误了西园宴。认小帘朱户，不如飞去，旧巢双燕。

曾见。双蛾浅。自别后，多应黛痕不展。扑蝶花阴，怕看题诗团扇。试凭他、流水寄情，溯红不到春更远。但无聊、病酒厌厌，夜月荼コ院。
为运使蔡国博寿二首
卫泾（宋代）

西山南浦气葱葱，夜拥长庚粲碧空。
惠露昔霑江汉表，使星今照斗牛中。
晚粳已喜霜前熟，宿麦应从雨后丰。
十一州人还得饱，绣衣寿斚与民同。
山居春兴
吴惟信（宋代）

林雪消寒滴，春风入草庐。好山分客看，闲地课童锄。

竹瘦偏宜鹤，泉清直见鱼。迩来因苦咏，零乱一床书。
句 其九
赵佶（宋代）

玉阶齐种女贞子，大觉金仙采撷来。
饮通幽园
赵汝燧（宋代）

典却身上鹔鹴裘，买酒领客寻清游。欲洗胸襟尘万斛，快上青云展秋眸。

晴沙翳天风动地，挈壶卷席移通幽。一沼镜净清可掬，千竿玉立尘不留。

拒霜两岸花烂熳，红蓼错杂争开秋。人生适意未易得，痴儿了事何时休。

陶写岂必在丝竹，山有鸣禽水游鯈。酒酣题蕉竞新句，景物辟易困雕搜。

一梳凉月插空碧，楼头暮角催归驺。双桂馀葩尚堪摘，便道肯访勿剪不。
乙未仲冬朔舟次济南大雪百二十韵
胡应麟（明代）

密霰三冬集，玄云四望同。微茫屯巨壑，浩荡布长空。

入夜光交映，连朝势倍雄。纷披遥坠露，飒沓近含风。

漠漠缘堤厚，霏霏入堑融。凌波来冉冉，逐浪去匆匆。

岛屿萦枮蘖，汀洲结乱荭。修途霜淅沥，闇谷雾巃嵷。

屏翳驱驰疾，玄冥号令隆。山川呈浑沌，宇宙𥳽共工。

鍊石娲皇瘁，填河织女癃。衣裳青媛湿，环佩素娥𤧚。

月杵舂来细，星箕飐处濛。斗牛沈剑色，雷电撤车攻。

南纪阳和伏，东华灏气笼。扶桑霾曙旭，析木炫层穹。

齐鲁青如羃，岷峨翠若幢。重阴浮海岱，积素晕河嵩。

潮涌钱塘阔，涛蒸渤涨洚。滹沱流易合，勃律𩗗难通。

庐阜天连瀑，燕台日贯虹。柱凝江馆瑟，弦折塞门弓。

弱水冰堪渡，辽阳淖未瀜。瑶翻藏地轴，玉戏笑天工。

碎讶昆吾切，莹看匠石砻。潇湘遗是玦，宛洛种为珫。

琮璧唐郊荐，圭璋夏庙肜。王孙珩粲烂，和氏璞茏葱。

玛瑙霏成屑，琅玕刿欲镕。水晶盐味淡，火浣布毛冲。

贝锦披文砌，鲛绡错绮栊。玻瓈新步障，云母旧屏风。

蟾窟俄圆桂，鹍弦骤拂桐。白华怀烱洁，黄竹寄忧忡。

处士墙颓荜，幽人径翳蓬。千林凋橘柚，七泽冻杉枫。

泞隔双柑侣，泥沾百草丛。禾苗占上瑞，楮叶陋凡工。

拟絮情殊惬，吹葭节渐融。吟梅标逸韵，泣笋验深衷。

庭院饥喧雀，轩墀静扑虫。罗张梁苑兔，耒瘗邺田螽。

潋滟传羔帐，萧疏放鹤笼。狼峰清代北，鹊帜詟云中。

蜃吐楼台钜，鲸封观壁窿。鼋鼍愁永蛰，鹯鹗快高翀。

远渚拳栖鹭，荒陂窜落鸿。灞桥驴蹇足，蓝岭骑埋鬃。

汞已凝贞白，铅仍聚葛洪。玉京朝柱史，银阙跳壶公。

棺下乔应耄，笙飞晋尚童。餐苓延蓟训，服乳度茅衷。

慧可禅锋利，瞿昙佛行崇。散花摩诘幻，筛粟惠能侗。

嶂没须弥岭，池添阿耨谼。菩提陈大梵，优钵湛真空。

冶色凌姑射，炎威净祝融。轩涂迷七圣，舜麓正群工。

孟氏离宫乐，颜回陋巷穷。水精传孔父，石髓问嵇公。

秀彻肤明玠，瑰妍质粲濛。凝脂誇杜姣，傅粉诧何工。

赙亮嗟埋树，怀忱叹濯桐。浩游贤七贵，安卧卜三公。

竹墅深逃廌，茅庐破匿仝。孙窗芸帙耀，苏窖苋肠充。

有履穿东郭，无衣晒郝隆。陶巾敧自漉，姜被薄谁烘。

蝶记元婴写，鹅忘逸少笼。含冤齐妇孝，殉节宋臣忠。

左伯骸将毙，全师睫故矇。绨分须贾袂，褐绽范丹躬。

雨粟嬴君骇，量沙魏卒懵。程徒传旧业，石帅擅奇功。

炭化虚疑逊，薪悭孰代崇。长谣逢贾簿，大猎罢萧忠。

暑槛宜河朔，春盘忆射洪。峥嵘惊岁暮，朗润报年丰。

兰舫忻联鹢，桑弧庆得雄。倦游秦邸外，乘兴越溪东。

濡涩全妨舵，飘飖半压篷。群嚣怜榜竖，独钓恋渔翁。

爨拥孤烟白，炉存宿火红。布帆悬茜峭，丝笮系青葱。

绰约肌生疹，清华目眩瞳。衾裯吟啸里，几簟画图中。

白苧歌游子，清商发侍僮。逍遥披氅客，肮脏被裘公。

角赋豪吞惠，雕词捷仆融。船邀狂太白，笔授隽文通。

皓齿纷相藉，明妆俨作丛。轻盈回曼脸，滑腻衬酥胸。

飞动昭阳燕，翩褼洛水鸿。浣纱西子洁，织锦窦姬聪。

蛾黛呵张敞，莺喉簇马融。登仙惭有道，中圣羡无功。

握麈神先王，持螯思并洪。百壶携若下，五石醉新丰。

斝玩商雕瑴，觚携汉铸铜。藏阄拈胜事，横槊斗英风。

潦倒青田核，淋漓碧萏筒。南皮簪竞盍，北海座宁空。

甲煎芬逾岭，天池味胜蒙。枣梨膏野熟，薏苡酿泉冲。

鼎列云英面，匙抄赤穬穜。烂煨樊圃芋，细嚼夏畦菘。

汀鹜肥供案，河鲂健入𥵫。奇毛蒐海雁，异味献家豵。

虬脯时刲鹿，羊蹯或馔熊。烹鲜庖中窾，斫脍匠成风。

大纛思平蔡，高牙誓缚戎。射从飞卫习，棋效积薪攻。

挟日平原畅，谈天碣石讧。凤池延小谢，龙鲊询司空。

绝倒元平子，清言复阿戎。三坟罗倚相，四部缮行冲。

屈宋才无敌，邹枚宴未穷。寥寥白雪赋，千古孝王宫。
春日寻玉清陆尊师不遇留题几上
吾丘衍（元代）

我来初阳山，高步陵春风。竹松一何阴，郁翠入半空。

稽首勾漏仙，拟觅脩静翁。飞驾忽有适，闲房卧丝桐。

翻书慰遥心，观化嗟转蓬。欲问玉虚事，神物若为通。

白羽何处来，犹自碧海东。凭尔寄我思，扬言。
寄苏内翰
刘季孙（宋代）

倦压鳌头请左符，笑寻颖尾为西湖。二三贤守去非远，六一清西今不孤。

四海共知霜鬓满，重阳曾插菊花无。聚星堂上谁先到，欲傍金樽倒玉壶。
偈颂七十六首
释师范（宋代）

径山结夏，不论功过。
饭来展钵孟，困则伸脚卧。
纵有千人万人，只消一个半个。
岂不见流支要打胡达磨。
休粮僧
贯休（唐代）

不食更何忧，自由中自由。身轻嫌衲重，天旱为民愁。

应器谁将去，生台蚁不游。会须传此术，相共老山丘。
廷对应制
陈亮（宋代）

皇朝锐意急英贤，虏据中原七十年。
际遇风云凡事别，积功日月壮心愆。
管箫器小谁能识，孔孟人存用则传。
惭负寿皇勤教育，奏篇半彻冕旒前。
和峡州赵教授春后雪中惠酒 其二
阳枋（宋代）

多君不许利名驱，官冷瓢空日自娱。犹有小槽春夜滴，呼僮踏雪遣红珠。
游法华瑶阜蜃洞以糁径杨花铺白毡点溪荷叶叠青钱分韵余既有作复各赋古诗一以纪游事 其十
周密（宋代）

花柳有老色，选芳事蹉跎。泠然语清扬，彼美山之阿。

离离佩纫兰，楚楚衣制荷。我欲往从之，皎如隔明河。

相见不相亲，发我临风歌。
偈颂九十三首
释梵琮（宋代）

山中上元节，天上野云收。
豁开广寒殿，清光射斗牛。
姮娥与灯广，耿耿相应酬。
一点难瞒处，灯球挂树头。
笼中看走马，林下恣闲游。
吹灭旧纸撚，泼翻投子油。
暗中有路明如日，露柱相逢笑不休。
既能明似镜，何用曲如钩。
次韵景仁正月十二日访吴缜寺丞二绝
苏辙（宋代）

夜雪满庭鸡失晨，琼田早出不惊尘。
急须卷冻铺黄道，欲看灯惊万万人。
浊醪时饮十分杯，万象溟濛晓气皑。
醉倒篮舆夜归去，金吾宁复识谁哉。
和答杨公平题具翕堂
刘崧（元代）

故里荒芜地，新堂燕鹊群。昔人如昨日，此意向谁论。

樽酒欣时具，歌诗惜夜分。雄文兼雅韵，感激愧诸昆。
送宁道二友
释行海（宋代）

二友东归我独存，欲言心事恐消魂。
片帆明日知何处，一路青山看到门。
别后寄书期再见，静中开卷忆同论。
自怜不得相随去，梅雨萧萧海气昏。
暮秋野兴赋得倾壸酒诗
庾信（南北朝）

刘伶正捉酒。
中散欲弹琴。
但使逢秋菊。
何须就竹林。
寻碧山吟社遗址怀兴复诸先生
龚南标（清代）

兴废非偶然，当年事犹昨。只今久沦灭，屈指频惊愕。

废池春草封，古蔓残碑络。青山独无恙，空翠向人落。

我欲共素心，卜此山居乐。回念山中人，高风久不作。

俯仰竟茫茫，斜阳没村郭。
华滋馆
弘历（清代）

蹊缋芳霞砌锦茵，华滋今度信传神。梦醒烟月三千界，兴寄林泉九十春。

讵可色声耽玩物，雅宜翰墨足娱人。展书不拟羲皇上，自顾风犹未返淳。
寄内
钱良择（清代）

六分春色四分过，梦断家山近若何？九陌莺花情绪少，十年夫妇别离多。

无方贤俊皆簪笔，有道乾坤渐止戈。只有恨人归未得，镜奁闲杀旧青螺。
斋居有感
宋庠（宋代）

气逐薰絃动，春随毕雨残。
蠹桃欹废井，新李碍游冠。
处晦垂辕骥，干时上坂丸。
无人怜仲叔，平日忆猪肝。
石夫人
徐似道（宋代）

消山偃蹇消湖碧，夫人此恨消未得。
海上人归会有时。怪尔鬓云非旧色。
初秋二首
范成大（宋代）

急雨过窗纸，新凉生簟藤。
蹒跚老铃下，来炷壁间灯。
频年
宗臣（明代）

频年客泪满蓬蒿，是处生涯半羽旄。
汉诏比来戎马急，楚江南去阵云高。
三军岁晚悲芦角，诸将秋深损战袍。
百计艰危君莫问，宵衣此日圣躬劳。
登拱极楼
陈圭（明代）

腾身飞鸟上，天影四围看。人语响空碧，江心生暮寒。

云开三楚地，风扫五溪蛮。岁晏应闻捷，斜阳同倚栏。
颂古九首 其八
释梵言（宋代）

仰之弥高，钻之弥固。昭昭明明，如藤倚树。大笑呵呵誇白牛，碧云缭绕无寻处。
眉峰碧 病中与淑贞大姊夜语
陆茜（清代）

寄语故乡人，肠断人千里。环佩无声巷柝遥，携手同归矣。

好梦散如花，落月凉如水。旧日阑干若有情，应许侬同倚。
赠罗炼师
成鹫（清代）

大人先生生何年，乃在无始之始，先天之先。尘尘刹刹万万古，天荒地老神独全。

中间要妙言不传，我纵言之玄又玄。宇宙广广，人处一焉。

生人林林，公处一焉。四大假合，二气循环。凡夫百岁如土偶，婴儿十月成金仙。

当知前日罗先生，乃无极老翁之鼻祖。今日罗先生，乃无极老翁之儿孙。

儿孙落地持门户，自辟玄风建旗鼓。读书只读五千言，悟后明明无一语。

柱下翁，函关吏，异世同堂应见许。何况圣人在东鲁，在西土，亦应著眼交相觑。

先生得诀早归来，万象森森日亭午。灵台双阙回霄壤，玄牝重门锁风雨。

未雨何龙，不风何虎，却笑顽仙守三五。十年一握九还丹，达者视之如腐鼠。

岂知大药有真传，本来妙道无今古。长生学就即无生，元气养成为气母。

道人本是道中人，少壮蹉跎今晚暮。底事无成奈若何，日夕空山坐枯树。

树头老眼难见人，眼中之人道中蠹。年来始识罗先生，一日相知两相慕。

如公方是学仙人，嗤杀秦皇与汉武。
杨元忠和叶秘校腊茶诗相率偕赋
李廌（宋代）

风驾已驰供御品，霜郊未卷喊山旗。
七闽地产犹为宝，两府官山故不遗。
须藉水帘泉胜乳，也容双井白过磁。
东堂退食公宫晚，金鼎新烹欲沁脾。
句
刘宰（宋代）

选诗非选官，论诗非论人。
岩桂二首 其一
李纲（宋代）

汲水养岩桂，最怜风露香。黄花金琐碎，碧叶玉光铓。

却忆七闽路，有怀中隐堂。相看久不厌，气味自难忘。
叶上题诗从苑中流出
顾况（唐代）

花落深宫莺亦悲，上阳宫女断肠时。

君恩不闭东流水，叶上题诗寄与谁。
上元夜
毛滂（宋代）

翠辇遥窥日角丰，阳光浮喜散云同。海山不动双龙矫，天信频颁一鹤通。

胡越照临清景内，唐虞消息笑声中。六街鼓舞谁能强，三尺儿童识帝功。
万寿节侍班奉天殿柬丘集斋侍御二首 其一
王慎中（明代）

风生露掌集祥乌，云耀紫清五色殊。宫扇徐开蟠雉尾，炉烟高色绕龙枢。

燎移百辟佩环列，星落千门簇伏俱。虚薄自惭违补衮，瞻依叨从效嵩呼。
古渔父词十二首
王铚（宋代）

波清百尺见修鳞，水色天容自古新。
昨夜西江浴明月，冰轮玉兔绝纤尘。
秋夜寄张、韦二主簿
钱起（唐代）

凉夜褰帘好，轻云过月初。碧空河色浅，红叶露声虚。

道阻天难问，机忘世易疏。不知双翠凤，栖棘复何如。
南社假西泠印社举行临时雅集余以事未与有作
丁上左（清代）

南社群贤至，西湖雅集开。欢联新旧雨，更仰婕妤才。

韵事留孤屿，豪情付一杯。惭予抗尘俗，末座失追陪。
钟山石
曾极（宋代）

战血潜流石脉中，苍崖凿断见殷红。千年杀气方回薄，草木无春山尽童。
避暑山庄三十六景诗 其十一 西岭晨霞
弘历（清代）

窗户含西岭，晨霞亦可称。恍如赤城畔，高出白云层。

映日真还幻，随风散复凝。今朝准为雨，农谚有明徵。
闻翰林承旨宋子京尚书捐馆
张方平（宋代）

平昔雍容两禁游，共陪帷幄奉咨谋。功名不到麒麟阁，词赋空传鹦鹉洲。

事业三朝虚物望，声华一代擅风流。清时只作文章老，谁识深怀蕴九畴。
过灞桥长安道上作
张方平（宋代）

汉牒熟当披旧迹，灞桥今忽过征鞍。前朝宫展烟芜远，四望河山古木寒。

自古功名应邂逅，大家岐路妄汍澜。兴亡甚费生灵血，只得高人梦幻看。